La Biblioteca Infantil celebra el seu dia amb una divertida vesprada d’Animació Lectora
2025-07-24

El 24 d’octubre se celebra el Dia de les Biblioteques, una efemèride molt especial per a l’equip de les Biblioteques Municipals de Burjassot, les quals han programat una divertidíssima Animació Lectora, per a xiquetes i xiquets a partir de 6 anys. La cita. que arriba amb el títol “La meua biblioteca, la teua biblioteca”, tindrà lloc eixe mateix dia, el dijous 24, a les 18 h, a la Biblioteca Infantil.

Enguany, es reflexionarà sobre el poder de la lectura i de les biblioteques per a connectar a les persones. Amb els llibres es conten històries, es riu, es plora i, sobretot, es descobreixen altres mons i realitats. Podem fer el mateix amb les biblioteques? Són totes iguals?.

Per a celebrar el Dia de les Biblioteques, la Biblioteca Infantil de Burjassot tindrà una connexió molt especial amb una altra Biblioteca ubicada a quilòmetres de distància: la de Navalmanzano, província de Segòvia amb la qual s’agermanaran. Els participants en l’activitat passaran una estona ensenyant les dues biblioteques i els pobles als quals pertanyen, parlant dels seus llibres favorits i, així, podran descobrir tot el que diferencia i uneix a les dos biblioteques.

El lema d’aquest any del Dia de les Biblioteques és “Per un futur sostenible” i pretén destacar el paper fonamental que exerceixen totes les tipologies de biblioteques (públiques, escolars, universitàries, especialitzades i nacionals/regionals) en la consecució dels Objectius de Desenvolupament Sostenible de l’Agenda 2030.

A través de les seues col·leccions, serveis i activitats amb els usuaris, les biblioteques contribueixen a construir una societat cada vegada més ben informada, més igualitària, solidària i justa, plenament conscient de la necessitat de seguir un mode de vida sostenible com a compromís amb les generacions futures.

Com a institucions democràtiques, les biblioteques són espais accessibles oberts a la participació de la ciutadania, que busca en elles un lloc de trobada, d’intercanvi d’opinions i coneixement, de posada en marxa de noves idees i projectes, sent especialment rellevants en zones rurals i/o poc poblades.